钦定古今图书集成/历象汇编/庶征典/第144卷 > 《诗经》 > 《小雅斯干之六章七章》
## 钦定古今图书集成/历象汇编/庶征典/第144卷 > 《诗经》 > 《小雅斯干之六章七章》

下筦上箪，乃安斯寝；乃寝乃兴，乃占我梦。吉梦维何？
维熊维罴，维虺维蛇。大人占之，“维熊维罴，男子之祥；
维虺维蛇”，女子之祥。

〈朱注〉“祝其君，安其室。”梦兆而有祥，亦颂祷之词也。大人，大卜之属，占梦之官也。熊罴，阳物，在山彊力壮毅，男子之祥也。虺蛇阴物，穴处柔弱隐伏，女子之祥也。或曰：“梦之有占，何也？”曰：人之精神与天地阴阳流通，故昼之所为，夜之所梦，其善恶吉凶，各以类至。是以先王建官设属，使之观天地之会，辨阴阳之气，以日月星辰占六梦之吉凶，献吉梦，赠恶梦，其于天人相与之际，察之详而敬之至矣。〈大全〉庆源辅氏曰：“详占梦之意，则先王致察于天人之际可谓密矣，惜乎其法之不传也。然后世之人，情性不治，昼之所为犹且昏惑瞀乱而不自知觉，则其见于梦寐者，率多纷纭乖戾，未必与天地相流通，其间纵有征兆之可验者，亦须迂回隐约，必待其既验而后可知，恒有未易遽晓者，想古占法虽存，亦未必能尽”也。